รองผู้บัญชาการตำรวจนครบาล เปิดเผยแผนการจราจรและการรักษาความปลอดภัย ในงานพระราชพิธีบรมราชาภิเษก เตรียมแบ่งพื้นที่เฝ้าระวังและจัดการจราจร 3 ระดับ ตามความเหมาะสม
พลตำรวจตรี จิรสันต์ แก้วแสงเอก รองผู้บัญชาการตำรวจนครบาล กล่าวถึงการเตรียมความพร้อมในการรักษาความปลอดภัยและการจัดการจราจร งานพระราชพิธีบรมราชาภิเษก ภายในงานเปิดศูนย์สื่อมวลชน พระราชพิธีบรมราชาภิเษก พุทธศักราช 2562 ว่า สำนักงานตำรวจแห่งชาติได้เตรียมการถวายความปลอดภัย การรักษาความปลอดภัย และการอำนวยความสะดวกการจราจรให้แก่ผู้เข้าร่วมพิธีและประชาชนทั่วไป โดยยึดหลักของการสมพระเกียรติ ปลอดภัย และประชาชนต้องได้รับความสะดวก ซึ่งการถวายความปลอดภัยและการรักษาความปลอดภัยในพื้นที่พระราชพิธีบรมราชาภิเษก จะแบ่งออกเป็น 3 การปฏิบัติ คือ พื้นที่ชั้นในหรือพื้นที่หวงห้าม พื้นที่ชั้นกลางหรือพื้นที่ควบคุม และพื้นที่ชั้นนอกหรือพื้นที่เฝ้าระวัง         ทั้ง 3 พื้นที่ดังกล่าวแบ่งออกเป็น 6 โซน มีการกำหนดจุดคัดกรองโดยรอบพื้นที่ โดยประชาชนที่อาศัยอยู่ในกรุงเทพมหานคร รวมถึงผู้ที่อาศัยอยู่ในเส้นทางพระราชพิธี จะต้องผ่านจุดคัดกรองทั้ง 6 โซน ส่วนต่างจังหวัดที่กระทรวงมหาดไทยจะจัดให้เข้ามาในพื้นที่พระราชพิธีจะมีจุดคัดกรองรอบนอกรองรับ ส่วนการอำนวยความสะดวกด้านการจราจรในเดือนเมษายน การจราจรจะดำเนินไปอย่างปกติ ขณะที่ตั้งแต่วันที่ 2-6 พฤษภาคมนี้ ในช่วงพระราชพิธีบรมราชาภิเษก จะปิดการจราจรเป็น 3 ชั้น คือ ชั้นใน ชั้นกลาง และชั้นนอก ตั้งแต่วันที่ 2-4 พฤษภาคมจะปิดการจราจรชั้นใน 8 เส้นทาง ประกอบด้วย ถนนราชดำเนินใน ถนนสนามไชย ถนนหน้าพระลาน ถนนหน้าพระธาตุ ถนนท้ายวัง รวมถึงเส้นทางเชื่อมคลองผดุงกรุงเกษม คือ ถนนหับเผย ถนนหลักเมือง ถนนกัลยาณไมตรี และถนนสราญรมย์ และจัดเดินรถทางเดียว 5 เส้นทาง ส่วนวันที่ 5 พฤษภาคม มีการเสด็จพระราชดำเนินเลียบพระนครโดยขบวนพยุหยาตราสถลมารค จะปิดการจราจร 27 เส้นทาง เพื่อจัดพื้นที่รองรับประชาชนที่เดินทางมาเฝ้าทูลละอองธุลีพระบาทรับเสด็จ ส่วนวันที่ 6 พฤษภาคม จะมีการเสด็จออก ณ สีหบัญชร พระที่นั่งสุทไธสรรย์ปราสาท จะลดระดับการปิดการจราจรเหลือ 17 เส้นทาง ซึ่งประชาชนที่จะร่วมงานหากนำรถยนต์ส่วนบุคคลมาจะต้องไปจอดยังจุดจอดรถพื้นที่รอบนอกที่จัดเตรียมไว้ให้ทั้ง 4 ทิศ คือ เหนือ ใต้ ตะวันออก และตะวันตก รวม 27 แห่ง จากนั้นจะมีรถ Shuttle Bus ขององค์การขนส่งมวลชนกรุงเทพ รับประชาชนเข้ามาส่งในงานที่จัดจุดไว้ 5 แห่งในเบื้องต้น ที่บ้านมนังคศิลา บ้านพิษณุโลก แยกวิสุทธิ์กษัตริย์ ใต้สะพานสมเด็จพระปิ่นเกล้า และแยกปากคลองตลาด        รองผู้บัญชาการตำรวจนครบาล กล่าวด้วยว่า ประชาชนสามารถเดินทางมาได้ด้วยรถไฟ ซึ่งจะมีบริการรับประชาชนทางทิศเหนือที่สถานีรถไฟอยุธยา ทิศตะวันออกที่สถานีรถไฟฉะเชิงเทรา ไปส่งที่สถานีรถไฟกรุงเทพ (หัวลำโพง) จากนั้นจะมีบริการรถ Shuttle Bus เข้ามาภายในงาน หรือจะนั่งเรือมาลงที่ท่าเรือเทเวศน์ ถนนพระอาทิตย์หรือบางลำภู ส่วนทางทิศใต้รับที่สถานีรถไฟนครปฐม ส่งที่สถานีรถไฟธนบุรี แล้วต่อเรือไปลงที่ท่าเรือแถวปากคลองตลาด         ส่วนประชาชนที่เดินทางมาทางเรือ ทางทิศเหนือจะมีเรือรองรับตั้งแต่ท่าเรือที่จังหวัดนนทบุรี กระทรวงพาณิชย์ มาส่งยังท่าเรือแถวถนนพระอาทิตย์และบางลำภู ส่วนทิศใต้จะรับมาจากท่าเรือสาทร และมาส่งแถวปากคลองตลาด